Når Cityringen efter planen åbner i juli 2019, foregår transporten i 30 nye førerløse metrotog. Mens tunnelboremaskinernene stadig har til gode at gnave sig igennem størsteparten af københavnerkalken, er prototypen på københavner-metrotoget version 5.0 nu klar og på vej til København.

Der er kommet en række videreudviklinger og leverancer til metrosystemer andre steder i verden til, siden det første metrotog kørte de 11 kilometer fra Nørreport til Christianshavn og videre til Lergravsparken og Ørestad på Amager i 2002.

Vel er de fuldautomatiske og kører uden fører, men en styrepult har metrotogene alligevel. Den manuelle styrefunktion, der også findes på den eksisterende metro, tillader stewards at tage over som togfører i tilfælde af nedbrud. (Foto: Metroselskabet) Illustration: metroselskabet

Det 40 meter lange metrotog kommer fra Berlin, hvor det netop har været udstillet på verdens største messe for rullende materiel. Det bliver transporteret herop og ud til Cityringens kommende kontrol- og vedligeholdelsescenter ved Vasbygade i Sydhavnen om natten på en lastbil som én 52 ton tung togstamme. Dertil kommer lastbil, vogn osv., så transportens totalvægt er betydeligt større.

Italienske Ansaldo STS, der leverede tog og styresystem til den eksisterende metro, fremstiller også det nye togsystem efter devisen: mere af det samme.

Cityringstogene får af hensyn til fleksibiliteten flere ståpladser end de nuværende metrotog. (Foto: Metroselskabet). Illustration: metroselskabet

Selv om Cityringens tog har samme dimensioner og udefra ligner den eksisterende metro, er hele ‘indmaden’ ny. Teknikken er opdateret, og inventaret ændret, så det består af mere slidstærke og rengøringsvenlige materialer. Og baseret på erfaringerne fra den eksisterende metro kommer der flere ståpladser, så passagerflowet glider bedre.

Cityringens tog får med 90 km/t en lidt højere maksimumhastighed end tophastigheden på 80 km/t på den eksisterende. Og strømforbruget er reduceret bl.a. ved at anvende LED-belysning.